અખબાર હાથમાં લઈએ કે પછી ટીવીમાં ન્યૂઝ ચેનલ ચાલુ કરીએ એટલે બે-ચાર સમાચાર તો જોવા મળે જ કે, પ્રેમી પંખીડાઓએ મોત વહાલું કર્યું, પરિણિત પ્રેમીઓએ ગળાફંસો ખાંધો, એકતરફી પ્રેમમાં આત્મહત્યા, નાપાસ થવાના ભયે યુવતીનો આપઘાત, સાસરીયાથી કંટાળેલી યુવતીનું અગ્નિસ્નાન, દેવાતળે દબાયેલા પરિવારનો આપઘાત વગેરે વગેરે… આ વાત આજે એટલા માટે કરવી પડી કે, ૧૦ સપ્ટેમ્બરે સમગ્ર વિશ્વમાં વર્લ્ડ એન્ટી સ્યુસાઈડ ડે કે પછી વર્લ્ડ સ્યુસાઈડ પ્રિવેન્શન ડેની ઉજવણી કરવામાં આવે છે. વાત એટલી છે કે, લોકો વાસ્તવિક દુનિયાથી થાકીને, કંટાળીને કે પછી હારીને અથવા તો જે દુનિયા જોઈ કે જાણી જ નથી તેને પામવા માટે જીવનનો અંત આણે છે તે કેટલા અંશે યોગ્ય છે.